Intal Paîs
Basc a van indenant lis mobilitazions par difindi i dirits dai
presonîrs politics, in particolâr par domandâ che chei di lôr che
a patissin di une malatie mortâl o invalidante a puedin finî di
scontâ la pene a cjase lôr cemût che e previôt la leç spagnole.
A son 14 i presonîrs bascs che si cjatin ta cheste situazion, ma che
no son stâts ancjemò liberâts. A inviâ lis mobilitazions al jere
stât il câs di Iosu Uribetxebarria, presonîr basc cuntun cancar in
fase terminâl. La sô vicende e il siopar de fam che al veve puartât
indenant par dôs setemanis cundut des sôs condizions critichis di
salût, a son stâts compagnâts di diviersis manifestazions di
place, di siopars de fam e di altris formis di proteste dentri e fûr
des presons, e de poie manifestade di cetancj rapresentants des
associazions, des istituzions, dai sindacâts e de glesie. Ae fin il
judiç incjariât di esaminâ il câs al à decidût di decretâ par
Uribetxebarria la libertât condizionâl, misure che però no je
stade rindude daurman operative in spiete di viodi se a saran
presentâts ricors. Chest bloc dal proviodiment al è stât judicât
iregolâr dai avocats dal presonîr basc e al à puartât a gnovis
manifestazions di proteste. Une proteste che però e podarès lâ
indenant ancjemò a dilunc se, dongje dal câs specific di Iosu
Uribetxebarria, no si proviodarà a rispietâ la leç ancje par chei
altris 13 presonîrs bascs che si cjatin a vivi une situazion
similâr.
Font:
Naiz:, 31/08/12 e 01-02/09/12; Gara, 31/08/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn epo_Latn fra_Latn eus_Latn